Liminėlis (Varėnos r.)
Liminėlis arba Kanapinis – ežeras Lietuvoje, Varėnos rajone, 7 km į pietryčius nuo Daugų miesto, Gudžių miške, į vakarus nuo kelių  128  Naujieji Valkininkai–Daugai–Alytus  ir  5022  Gudžiai - Geidukonys  sankirtos. Ežero ilgis iš vakarų į rytus – iki 0,11 km, plotis – iki 0,09 km. Altitudė 128,4 m. Krantai aukštoki, sausi, ištisai apaugę medžiais. Ežeras nenutekantis, priklauso Varėnės intako Abistos baseinui. Kiek atokiau į pietus įsikūręs Gudžių kaimas. Pavadinimą Liminėlis galima aiškinti žodžiais lìmti „linkti, svirti“, limùs („meilus“ ← „palinkęs, nusižeminęs“); arba nuo Dzūkijoje sutinkamo žodžio liminỹs („ožekšnis“).